**FORTROLIGHEDSAFTALE**

Denne fortrolighedsaftale ("Aftale") med virkning fra DATO ("Ikrafttrædelsesdato") er indgået mellem; Aarhus Universitet, AU IT, CVR-nr. 31119103, en institution, der er organiseret og eksisterende i henhold til dansk lovgivning og har adresse på Helsingforsgade 10, 8200 Aarhus N. Danmark, herefter benævnt (”AU”) og VIRKSOMHEDEN med tilhørende adresse ADRESSE, CVR Nr. herefter benævnt (”Virksomheden”).

AU er i besiddelse af værdifulde og fortrolige informationer, herunder oplysninger der er nødvendige at hemmeligholde af hensyn til AU’s interesser. AU har outsourcet visse opgaver til Virksomheden hvilket er reguleret i konsulentaftalen mellem AU og Virksomheden. Virksomheden og/eller dets repræsentanter har således brug for adgang til AU's fortrolige informationer ("Fortrolig Information").

1. Denne aftale regulerer betingelserne for Virksomhedens modtagelse og/eller adgang til Fortrolig Information og Virksomheden accepterer at behandle Fortrolig Information, der leveres af eller på vegne af AU som fortrolig. Virksomheden forpligter sig til og accepterer følgende: a) at opbevare Fortrolig Information fortroligt og ikke tillade, at Fortrolig Information stilles til rådighed for tredjemand eller offentligheden uden AU’s forudgående skriftlige samtykke b) at sikre, at enhver medarbejder som har behov for at få adgang til Fortrolig Information, er fuldt ud klar over Virksomhedens forpligtelser i henhold til denne aftale, og at enhver sådan person overholder betingelserne i denne aftale og (c) på anmodning fra AU, omgående at returnere alt Fortrolig Information, som AU har fremlagt eller givet adgang til sammen med alle kopier heraf som er i Virksomhedens besiddelse.

2. Det foregående gælder imidlertid ikke for Fortrolig Information, som Virksomheden kan bevise at: a) i forvejen var offentligt tilgængelig, da Virksomheden modtog eller fik adgang til Fortrolig Information; (b) efter tidspunktet for Virksomhedens modtagelse af eller adgang til Fortrolig Information er blevet offentligt tilgængeligt, uden at dette skyldes Virksomhedens overtrædelse af nærværende aftale; (c) allerede lovligt var i Virksomhedens besiddelse, da Virksomheden modtog eller fik adgang til Fortrolig Information; (d) Virksomheden på lovlig vis og uden restriktioner har modtaget fra tredjemand efter at Virksomheden havde modtaget eller fået adgang til Fortrolig Information - såfremt den nævnte tredjemand selv var berettiget til uden restriktioner at videregive de relevante oplysninger og/eller Fortrolig Information til Virksomheden; (e) Virksomheden er forpligtet til at videregive på baggrund af offentligretlige regler, domme, kendelser mv.

3. Alle forpligtelser i henhold til nærværende Aftale, skal fortsat være gældende efter konsulent aftalens ophør.

4. Nærværende Aftale udgør hele aftalen mellem parterne og erstatter alle tidligere aftaler indgået enten skriftligt, mundtligt eller på anden måde.

5. Nærværende Aftale og dens fortolkning og anvendelse er undergivet dansk ret - dog undtaget danske internationalt privatretlige regler og lovvalgsregler i det omfang sådanne regler ville føre til anvendelse af et andet lands ret.

6. Enhver tvist mellem parterne, der måtte udspringe af nærværende aftale, herunder fortolkningen og anvendelsen heraf, og som ikke kan løses forligsmæssigt ved forhandling mellem parterne, skal behandles ved Retten i Aarhus som første instans.

**Underskrifter**

For Virksomheden: For AU IT:

Dato: Dato:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIRKSOMHEDEN Aarhus Universitet, AU IT

INDSÆT NAVN OG TITEL INDSÆT NAVN OG TITEL